Hermed fremsætter Naalakkersuisut følgende beslutningsforslag i henhold til § 33 i Forretningsorden for Inatsisartut:

**Forslag til Inatsisartutbeslutning om, at Grønlands Selvstyre tilslutter sig** **forslag til lov om ændring af lov for Grønland om kapitalkrav og tilsynsmæssige krav for kreditinstitutter og investeringsselskaber** **(Gennemførelse for Grønland af visse ændringsforordninger til forordning (EU) nr. 575/2013 om tilsynsmæssige krav til kreditinstitutter og investeringsselskaber) og tiltræder anordning om ikrafttræden for Grønland af visse bestemmelser i forskellige love om ændring af lov om finansiel virksomhed**  
(Naalakkersuisoq for Finanser og Ligestilling)

**Begrundelse**

Vedtagelse af det forelagte lovforslag og det foreliggende udkast til anordning vil sikre, at de samme regler for de finansielle institutter vil gælde i Grønland som i Danmark og EU. Formålet med EU-forordningerne og anordningen er generelt at styrke kreditinstitutternes robusthed og øge den finansielle stabilitet, samtidig med at reglerne understøtter kreditformidling, vækst og beskæftigelse. De finansielle institutter i Grønland får herved nemmere adgang til kapital og likviditet. Reglerne vil endvidere understøtte samhandlen inden for rigsfællesskabet og sikre den grønlandske finansielle sektor mulighed for at tilbyde tjenesteydelser internationalt.

**Baggrund**

Lov for Grønland om kapitalkrav og tilsynsmæssige krav for kreditinstitutter og investeringsselskaber blev vedtaget på forårssamlingen 2015, som punkt 107. Med loven gennemførtes bl.a. bestemmelser svarende til Europa-Parlamentets og Rådets forordning (EU) nr. 575/2013 af 26. juni 2013. Loven betegnes CRR-loven pga. kapitalkravsforordningen (Capital Requirements Regulation).

Finanstilsynet i Danmark påser som led i sin tilsynsvirksomhed, at de finansielle institutter m.v. i Grønland overholder den finansielle lovgivning. Dette omfatter også lovgivning, der har sin oprindelse i EU-lovgivning. Det foreliggende lovforslag ændrer ikke herpå. Da Grønland ikke er medlem af EU, har EU-forordninger ikke direkte virkning i Grønland. Lovforslaget skal derfor sikre, at der gælder regler for Grønland, der – tilpasset de grønlandske forhold – svarer til de tilsvarende regler i Danmark og EU.

**Indhold**

Med det forelagte lovforslag foreslås en række tekniske ændringer af CRR-loven. Der lægges op til, at reglerne om kapitalkrav og tilsynsmæssige krav for kreditinstitutter og investeringsselskaber opdateres med ændringer af EU-forordningen.

Forslaget bygger på de følgende ændringer af forordning (EU) nr. 575/2013:

1. Europa-Parlamentets og Rådets forordning (EU) 2019/876 af 20. maj 2019 (CRR II):

Forordningen har bl.a. til formål at øge den finansielle stabilitet ved at institutternes udlån og andre aktiver i højere grad finansieres med tilstrækkeligt stabil, langsigtet finansiering.

Ved udbruddet af den seneste finansielle krise vanskeliggjorde markedsuro således adgangen til kortsigtet finansiering.

1. Europa-Parlamentets og Rådets forordning (EU) 2019/630 af 17. april 2019 (Non-performing exposures (NPE)):

Forordningen har bl.a. til formål at begrænse opbygning af misligholdte lån ved at sikre, at banker nedskriver rettidigt og tilstrækkeligt på misligholdte lån. Bankerne udsættes dermed for mindre risiko for at måtte begrænse deres udlån eller blive nødlidende som følge af en stor mængde af misligholdte lån.

1. Europa-Parlamentets og Rådets forordning (EU) 2020/873 af 24. juni 2020 (CRR covid-19-relaterede justeringer):

Forordningen har bl.a. til formål at understøtte at kreditinstitutter fortsat udlåner til virksomheder og privatpersoner under covid-19-krisen og den efterfølgende genopretning af økonomien. Forordningen lemper derfor nogle af kapitalkravene til kreditinstitutterne.

Samtidig med ikrafttræden af nærværende lovforslag er det hensigten med det foreliggende udkast til anordning at sætte visse ændringer af lov om finansiel virksomhed – tilpasset grønlandske forhold – i kraft. Loven er tidligere sat i kraft for Grønland ved kongelig anordning. Ændringerne af lov om finansiel virksomhed følger af en række ændringslove i Danmark, og omfatter bl.a. visse ændringer vedr. systemisk vigtige finansielle institutter (SIFI) og tilhørende bufferkrav mv.

**Økonomiske konsekvenser for det offentlige**

Det forventes ikke, at forslaget vil medføre økonomiske konsekvenser af betydning for det offentlige i Grønland. Forslaget vurderes at medføre visse økonomiske konsekvenser for det danske Erhvervsministerium og dets underliggende myndigheder pga. tilsynsopgaverne i et vist omfang udvides.

**Økonomiske og administrative konsekvenser for erhvervslivet, borgere m.v.**

Forslaget forventes at medføre administrative konsekvenser for de omfattede virksomheder i Grønland. Disse konsekvenser vurderes at udgøre under 4 mio. kr. Da de anslåede konsekvenser ikke forventes at være væsentligt bebyrdende, er de ikke opgjort nærmere. Forslaget forventes ikke at have direkte økonomiske eller administrative konsekvenser for borgerne.

**Høring**

Forslaget har i perioden 15. december 2022 til 19. januar 2023 været i høring ved udvalgte høringsparter og endvidere været offentliggjort på høringsportal på [www.naalakkersuisut.gl](http://www.naalakkersuisut.gl).

**Bilag**

1. Forslag til lov om ændring af lov for Grønland om kapitalkrav og tilsynsmæssige krav for kreditinstitutter og investeringsselskaber (Gennemførelse for Grønland af visse ændringsforordninger til forordning (EU) nr. 575/2013 om tilsynsmæssige krav til kreditinstitutter og investeringsselskaber) inkl. bilag 1-3.
2. Resumé af forslag til lov om ændring af lov for Grønland om kapitalkrav og tilsynsmæssige krav for kreditinstitutter og investeringsselskaber (Gennemførelse for Grønland af visse ændringsforordninger til forordning (EU) nr. 575/2013 om tilsynsmæssige krav til kreditinstitutter og investeringsselskaber).
3. Udkast til anordning om ikrafttræden for Grønland af bestemmelser i forskellige love om ændring af lov om finansiel virksomhed.
4. Resumé af anordning om ikrafttræden for Grønland af bestemmelser i forskellige love om ændring af lov om finansiel virksomhed.